સ્ત્રીઓને તૈયાર થતાં વાર થવાનું એક કારણ સાડી છે. ભારતીય સ્ત્રીઓને જોકે સાડી પહેરવાની કળા વારસામાં મળે છે. એક જમાનામાં મુમતાઝ કરીને એક હીરોઈન આવી હતી જે સાડી પહેરવાને બદલે લપેટીને ફરતી હતી, અને હીરો-હીરોઈન કરે તે લીલા મુજબ આ લપેટવાની સ્ટાઇલ ફેશનમાં પણ હતી. હવે પહેલાની માફક કૉલેજ અને ઓફિસમાં સ્ત્રીઓ સાડી પહેરવું પસંદ નથી કરતી એટલે સાડી પહેરવાનો વારો સામાજિક પ્રસંગોએ જ આવે. એટલે વધારે ચીવટ અને વધારે સમય લઇ સાડી પહેરાય છે. આમ ખાસ્સી મહેનત પછી સાડી પહેરી હોય, અને ઉપર મેકઅપ કર્યા બાદ પત્ની ઓડિયન્સ સમક્ષ ઉપસ્થિત થતાં પહેલાં સેકન્ડ ઓપિનિયન માટે પતિને પૂછે છે કે ‘હુ કેવી લાગુ છું?’. સેકન્ડ ઓપિનિયન એટલાં માટે કે પહેલો ઓપિનિયન એ અરીસા સામે જોઈને પોતે જાતે જ આપે છે!